**Komisia pre posudzovanie projektov na rozvoj vzdelávania, športu, kultúry, sociálnej oblasti a životného prostredia – Grantová komisia**

**Zápisnica zo zasadnutia Grantovej komisie, dňa 24.10. 2019**

**Prítomní:**

členovia komisie:

Ing. Monika Ďurajková, Mgr. Boris Čechvala, Mgr. ET Mgr. Marek Machata, Ing. arch. Lucia Štasselová, Mgr. Michal Vicáň, Silvia Pilková

**Neprítomní**: Ing. Martin Patoprstý, PaedDr. Mária Barancová, Ing. Marcela Kulifajová, Nikolaj Gečevský

**Hostia:** Ing. Gunther Furin

zapisovateľka:

Ing. Monika Ďurajková

**Program:**

1. Otvorenie
2. VZN – pripomienky miestneho kontrolóra
3. Záver

**K  bodu 1:**

**Otvorenie\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Rokovanie komisie viedla predsedníčka Grantovej komisie (ďalej len GK) Ing. Ďurajková. Vzhľadom na neprítomnosť p. Tomášovej – tajomníčky a zapisovateľky GK, si komisia určila za zapisovateľku tejto komisie p. Ďurajkovú.

Na úvod privítala členov komisie a následne si členovia GK odsúhlasili program. Prítomných členov informovala o skutočnosti, že na zasadnutí komisie budú prerokované pripomienky miestneho kontrolóra k pripravovanému VZN o dotáciách.

**K  bodu 2:**

**VZN – pripomienky miestneho kontrolóra**

Komisia postupne začala prerokovávať pripomienky miestneho kontrolóra, ktoré boli členom GK vopred zaslané.

Miestny kontrolór poukázal na to, že je potrebné zvážiť, či je správne dať GK kompetenciu odsúhlasovať výnimky, keďže GK je poradný orgán, ktorý predkladá miestnemu zastupiteľstvu materiály na schválenie. Tiež poukázal na to, že ak o niečom raz MZ rozhodlo a bolo to podpísané starostom, GK by toto rozhodnutie nemala meniť. P. Ďurajková podotkla, že v roku 2019 zatiaľ o predmetné výnimky požiadali len 2 prijímatelia.

V zmysle tejto informácie dala predsedníčka hlasovať o dvoch pripomienkach miestneho kontrolóra a to neudeľovať výnimky prijímateľovi na základe jeho písomnej žiadosti robiť presuny finančných prostriedkov medzi schválenými položkami rozpočtu nad 10 % z danej položky, alebo zmeny položiek rozpočtu. V §12, ods. 12 tak ostane iba veta: Príjemca je oprávnený robiť presuny finančných prostriedkov medzi schválenými položkami rozpočtu daného projektu maximálne vo výške 10 % z danej položky.

**Hlasovanie:**  za: 6

proti: 0

zdržal sa: 0

V tejto istej filozofii sa niesla aj druhá pripomienka k §12 ods. 7 a to vypustiť možnosť udeľovať výnimky GK: „vo výnimočných a v odôvodnených prípadoch môže prijímateľ dotácie písomne najneskôr jeden týždeň pred stanoveným termínom predloženia vyúčtovania dotácie požiadať dotačnú komisiu o predĺženie termínu vyúčtovania.“ P. Štasselová uviedla, že niekedy zasiahne vyššia moc a prijímateľ nemá možnosť stihnúť tento dátum. P. Ďurajková dala hlasovať o návrhu vypustiť §12 ods. 7.

**Hlasovanie:**  za: 4

proti: 0

zdržal sa: 2

Ďalšia pripomienka miestneho kontrolóra smerovala k §6 ods. 6, k vete: „Dotácie sa neposkytujú politickým stranám, politickým hnutiam, ich koalíciám, politicky činným osobám a ani politicky činným právnickým osobám, ktorými sa rozumie najmä obchodná spoločnosť, v ktorej je konateľom alebo spoločníkom politicky činná osoba.“ Poukázal na to, že by malo byť zachované právo uchádzať sa o dotáciu aj takto široko chápanej skupine. Z pohľadu kontrolóra GK usmernil, že by bolo vhodnejšie vypustiť túto časť odseku: ...politicky činným osobám a ani politicky činným právnickým osobám, ktorými sa rozumie najmä obchodná spoločnosť, v ktorej je konateľom alebo spoločníkom politicky činná osoba.

Predsedníčka GK dala o tomto návrhu hlasovať.

**Hlasovanie:**  za: 6

proti: 0

zdržal sa: 0

Následné tri pripomienky miestneho kontrolóra boli filozofického a zároveň právneho charakteru: fixovanie rozpočtu na dotácie vo VZN, kompetencia MZ prideľovať dotácie a právna možnosť rozdeliť dotácie na komunitné a rozvojové. P. Vicáň poukázal na to, že GK spravila z obsahového hľadiska všetko čo mohla a je už na MÚ, aby zabezpečil dokončenie a zapracovanie sporných vecí, ktoré GK nemá kompetenciu rozhodnúť.

P. Ďurajková dala hlasovať o návrhu p. Vicáňa, požiadať prednostu MÚ prideliť predmetné VZN právnikovi, ktorý prejde a odobrí VZN s príhľadom na doriešenie sporných otázok a ostatných pripomienok, ktoré vystanú.

**Hlasovanie:**  za: 6

proti: 0

zdržal sa: 0

**K bodu 3:**

**Záver\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predsedníčka GK informovala členov komisie, že vzhľadom na posunutie VZN na právnu kontrolu, bude VZN predložené na decembrové zastupiteľstvo. V prípade, že to bude možné, by v decembri boli predložené na schválenie MZ aj výzvy na komunitné a rozvojové dotácie. Predsedníčka GK má overiť, či to je možné na organizačnom oddelení. V prípade, že to bude možné, pripraví tajomníčka GK spolu s predsedníčkou komisie návrh komunitnej a rozvojovej výzvy na najbližšiu GK na pripomienkovanie členov komisie s tým, že návrhy budú členom GK vopred zaslané.

Predsedníčka GK poďakovala všetkým za účasť a ukončila zasadnutie GK.

Najbližšie pracovné stretnutie GK je naplánované na **13. 11. 2019 o 14:00 hod.**

V Bratislave dňa 24. 10. 2019

Ing. Monika Ďurajková, v.r.

Mgr. Boris Čechvala, v.r.

Mgr. et Mgr. Marek Machata , v.r.

Silvia Pilková, v.r.

Ing. arch. Lucia Štasselová, v.r.

Mgr. Michal Vicáň, v.r.